आंनि राजखान्थि जिउवाव बेयो मोनसे गेदेरथार देरहासारनाय। 2020 मायथाइनि 31 आगष्टनिफ्राय मोनसे सौग्रावनायनि गेजेरजों आंनि राजखान्थियारि जिउवा दिंग्राय बिन्दो लादोंमोन। बर’ हारिनि थामोनथा रैखाथिनि थाखाय बेसेबांबा बोसोर सोमावसारनायनि उनाव बड’लेण्डनि अनगा गासै आसाम नाङै सेरखाय बेरखाय जानानै थानाय बर’फोरा बर’ क’सारि वेलफेयार अट’नमास काउनसिल मोननो थांदोंमोन। नाथाय बेखौ बिपिएफ हान्जाया गावनि राजखान्थि सार्थनि थाखाय 2020 मायथाइनि 31 आगष्टनिफ्राय जानाय एसेमब्लियाव बिलखौ लाबोनो मोना होननानै आसाम सोरकारखौ हेंथा होदोंमोन आरो दानि BKWACखौ दानो मोना होननानै थांखि लादोंमोन। आं खुथार खुथार बुंब्लाबो बिपिएफ आ बेखौ हेंथा होनायनिफ्राय दोरोदाखैमोन अदेबानि आसामनि गिबि मन्थ्रि मुस्रि सर्बानन्द स’न’वाल आरो मन्थ्रि ड० हिमन्त बिस्व शर्माखौ फ’न क’लनि गेजेरजों जायखि जाया जाहोननि थाखाय BKWACनि बिलखौ लाबोनो मोना होननानै बुंहरदोंमोन। बेखौ लानानै आंनि गोसोआ मा खालामनो, मा मानो सानस’ना मोनाखैमोन। जोबनायाव आं थांखि लादोंमोनदि जेरैखि जायाब्लाबो BKWACखौ दाथारनांगौ। बेनिखायनो आं बे BKWACखौ मावफुंनांगौब्ला बिपिएफआव थानानै बिपिएफनि थांखिनि हेंथायै मावनाया जाफुंसार जानाय नङा बेखायनो बिपिएफनिफ्राय रिजाइन होनानैब्लाबो मावनांसिगोन होननानै बिबान नागारदोंमोन। बेनि उनाव बिपिएफनिफ्राय रिजाइ होनानै बिपिएफनि एम पि जानानै थायोब्ला खान्थिबादियै गनायजाथाव जानाय नङा होननानै राय्जो सभानि मासिखौबो नागारदोंमोन।